**Alessandra Korap**, nada na aldea Munduruku, no Pará en 1985, é unha dirixente indíxena e activista medioambiental brasileira do pobo mundurucú. O seu traballo principal é defender a demarcación do territorio indíxena e denunciar a explotación e actividades ilegais das industrias mineira e madeireira. Alessandra é recoñecida internacionalmente polo seu traballo. En 2020, recibiu o Premio Robert F. Kennedy de Dereitos Humanos nos Estados Unidos. En 2023, Korap foi galardoada co Premio Medioambiental Goldman para América do Sur e Central.

Traxectoria
-----------

Korap interesouse pola política e asistiu ás reunións do consello tribal dende moi nova, nun momento no que non era habitual que asistisen as mulleres. Coa progresiva invasión das terras indíxenas e a perda dos seus dereitos, implicouse máis no activismo. En 2019, trasladouse a Santarém para estudar dereito na Universidade Federal do Oeste do Pará (UFOPA), para prepararse mellor para o seu activismo.

Destacouse como defensora dos intereses dos pobos indíxenas contra a invasión das súas terras por parte dos mineiros. Korap foi a primeira muller en liderar a Asociación Indíxena Pariri, que agrupa a dez aldeas da rexión do Tapajós Medio, no Pará. Unha das principais consecuencias para a vida indíxena do Tapajós Medio provocada pola explotación deste territorio, e denunciada por Alessandra, é o impacto do mercurio moi utilizado nas actividades mineiras. Un estudo realizado pola Fiocruz en colaboración co WWF-Brasil indica que todos os participantes na investigación están afectados por este contaminante. Seis de cada dez participantes tiñan niveis de mercurio por riba dos límites de seguridade: preto do 57,9% dos participantes tiñan niveis de mercurio por riba de 6 µg.g-1, que é o límite máximo de seguridade estabelecido polas axencias sanitarias.

En 2020, Korap conseguiu recoñecemento internacional ao recibir o Premio Robert F. Kennedy dos Dereitos Humanos, sendo o segundo brasileiro en ser premiado. Na xustificación do premio, díxose que "como líder, Alessandra defende os dereitos indíxenas, sobre todo na loita pola demarcación dos territorios indíxenas e contra os grandes proxectos que afectan as terras indíxenas e os territorios tradicionais da rexión de Tapajós". Nesta ocasión, John Kerry, enviado especial do presidente dos Estados Unidos Joe Biden, pronunciou o discurso principal, dicindo:

> 
> 
> O pobo mundurucú do Brasil é guerreiro de moitas formas diferentes. Resistiron activamente á presión constante, violenta, ilegal e ás veces patrocinada polo estado dos madeireiros e mineiros para explotar as súas terras. Alessandra, dixeches e segues dicindo a verdade ao poder".
> 
> 

Ao recibir o premio, Alessandra declarou que "o premio non é só para min, é pola loita do pobo mundurucú e doutras persoas que piden axuda, que claman pero non son escoitadas". Tamén traballa para minimizar o impacto da pandemia da COVID-19 entre os pobos indíxenas.

Korap recibiu ameazas de morte e invadiron e roubaron a súa casa por mor do seu activismo. En 2019, un grupo de deputados federais de Alemaña pediu ao goberno brasileiro que lle brindase protección. A invasión da súa casa produciuse dez días despois da súa viaxe a Brasília con outros indíxenas para denunciar a acción de explotación mineira e talla ilegal e esixir a demarcación das terras indíxenas. Entre 2018 e 2019, segundo Greenpeace, a deforestación nas terras do pobo mundurucú multiplicouse por seis. Os deputados alemáns asinaron unha carta dirixida ao presidente Jair Bolsonaro e entregáronlla á embaixada brasileira en Berlín, solicitando que as autoridades brasileiras encarguen aos responsables para que inicien unha investigación en profundidade. Na mesma carta, tamén manifestaron a súa preocupación pola situación dos defensores dos dereitos humanos no Brasil e reclamaron ao goberno que "faga a protección destes lexítimos líderes unha prioridade" e que "faga todo o que estea ao seu alcance para facilitar o traballo das organizacións da sociedade civil".

Galardóns e recoñecementos
--------------------------

* 2020: Premio Robert F. Kennedy de Dereitos Humanos, Estados Unidos.
* 2020: Premio Taz Panter, Berlín.
* 2023: Premio Medioambiental para América do Sur e Central.

Notas
-----

1. ↑  "Manobra de diversão. Bolsonaro acusado de usar Covid-19 para desflorestar Amazónia". *Manobra de diversão. Bolsonaro acusado de usar Covid-19 para desflorestar Amazónia* (en portugués). Portugal: Rádio e Televisão de. Consultado o 19 de febreiro de 2021.
2. 1 2  "Estudo analisa a contaminação por mercúrio entre o povo indígena munduruku". *Fiocruz* (en portugués). Consultado o 19 de febreiro de 2021.
3. ↑  "Alessandra Korap Munduruku: uma trajetória de resistência". *InfoAmazonia* (en portugués). 20 de xaneiro de 2021. Consultado o 19 de febreiro de 2021.
4. 1 2  "Introducing the 2023 Goldman Environmental Prize Winners". *Goldman Environmental Prize*. 24 de abril de 2023. Consultado o 24 de abril de 2023.
5. 1 2  Lakhani, Nina (24 de abril de 2023). "2023 Goldman environmental prize winners include Texas Gulf coast defender". *The Guardian*. Consultado o 24 de abril de 2023.
6. ↑  Discente do curso de Direito/ICS ganha prêmio Robert F. Kennedy de Direitos Humanos 2020. Portal ICS/UFOPA. 15 de outubro de 2020.
7. ↑  Fellet, João. "Muros, pedintes e venda de água: as descobertas da indígena que mudou para a cidade para entender a lei dos brancos". *BBC Brasil*, 14/02/2020
8. 1 2  Galvani, Giovana. "Líder indígena Alessandra Munduruku ganha prêmio de direitos humanos". *Carta Capital*, 13/10/2020
9. ↑  Pedrosa Neto, Cícero; Abreu, Adriana; Schramski, Sam. "The Amazon’s Burning Libraries". Pulitzer Center, 10/02/2021
10. ↑  "Brazilian Indigenous leader Alessandra Korap wins Robert Kennedy rights award". *NBC News*, 23/10/2020
11. ↑  "Alessandra Munduruku ganha Prêmio Robert F. Kennedy de direitos humanos" Arquivado 16 de xaneiro de 2021 en Wayback Machine.. *Amazônia - Notícia e Informação*, 13/10/2020
12. ↑  Sanches, Marina. "Enquanto Bolsonaro patina em se aproximar de Biden, oposição brasileira ganha terreno com democratas". *Notícias UOL*, 17/12/2020. Traducido do orixinal The Munduruku people in Brazil are warriors in many different ways. They have actively resisted the constant, violent, illegal, and sometimes state-sponsored pressure from loggers and miners to exploit their lands. Alessandra, you spoke and continue to speak the truth to power."
13. ↑  Boadle, Anthony. "Líder indígena brasileira ganha prêmio de direitos humanos Robert Kennedy". *Reuters*, 22/10/2020
14. ↑  "Vozes indígenas: a guerreira Munduruku vê a pandemia". *Revista Humanitas — Unisinos*, 11/11/2020
15. ↑  "Parlamentares alemães cobram de Bolsonaro proteção a líder indígena ameaçada". *Deutsche Welle*, 06/12/2019
16. ↑  "Parlamentares alemães cobram de Bolsonaro proteção a líder indígena ameaçada". *operamundi.uol.com.br* (en portugués). Consultado o 19 de febreiro de 2021.
17. ↑  "Liderança indígena do Pará ganha Prêmio Robert F. Kennedy de direitos humanos". *Folha de S.Paulo* (en portugués). 12 de outubro de 2020. Consultado o 19 de febreiro de 2021.
18. ↑  "'Não esperamos nada de positivo do governo, mas jamais vamos desistir', diz líder indígena brasileira que recebeu prêmio Robert F. Kennedy de Direitos Humanos". *O Globo* (en portugués). 24 de novembro de 2020. Consultado o 19 de febreiro de 2021.
19. ↑  "Panter Preis 2020: Es geht nur gemeinsam". *taz* (en alemán). 14 de novembro de 2022.

* Portal:Muller
* Portal:Pobos indíxenas de América

|  |  |
| --- | --- |
| Control de autoridades | 
* Wd: Q100843389
* IMDb: nm11185786

 |